তাহলে সেই ব্যর্থতার দায় কার? অবশ্যই আমাদের ছিল। বঙ্গবন্ধুকে বাঁচাতে পারিনি- এ ব্যর্থতা গোটা জাতির। বঙ্গবন্ধুর নিরাপত্তায় পিজিআর ছাড়াও বেসামরিক নিরাপত্তা কর্মকর্তারা ছিলেন। সন্দেহ নেই- বঙ্গবন্ধুর নিরাপত্তায় বড় ধরনের ঘাটতি ছিল। কর্নেল ফারুক-রশিদ চক্র যে এই পরিকল্পনা করেছে, তার কিছুই আমরা টের পাইনি কেন? বন্ধুরাষ্ট্র হিসেবে ভারতীয় গোয়েন্দা সংস্থা বঙ্গবন্ধুকে হয়তো সতর্ক করে থাকতে পারে। কিন্তু আমার অনুযোগ, দেশের ভেতরে এত গোয়েন্দা সংস্থা, এত বাহিনী- কেউই বঙ্গবন্ধু হত্যার ষড়যন্ত্র কেন টের পেল না? ১৯৭৫ সালের জুলাই মাসে প্রেসিডেন্ট গার্ড রেজিমেন্ট-পিজিআর প্রতিষ্ঠিত হলেও, ওই রেজিমেন্ট বঙ্গবন্ধুর বাড়ির নিরাপত্তার দায়িত্বে ছিল না। সে দায়িত্বে ছিল কুমিল্লা সেনানিবাস থেকে আসা একটি সেনা গোলন্দাজ ইউনিট। মোট কথা, রাষ্ট্রপতির নিরাপত্তার দায়িত্বে নিয়োজিত সবাইকেই দায়ী করা যায়। তবে এটি ছিল সংশ্নিষ্টদের অবহেলা, যা হয়তো ইচ্ছাকৃত নয়।